KLASA: P-520/23

URBROJ: 711-02-02/06-2025-5

Zagreb, 24. veljače 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo-Lakoš i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Marije Šimić Marinović, OIB: …………., članice uprave Blatske razvojne agencije BLARA d.o.o. za lokalni razvoj i poslovne usluge,** pokrenutom po službenoj dužnosti, na 69. sjednici održanoj 22. siječnja 2025. godine, donosi sljedeću

**ODLUKU**

1. **Obveznica Marija Šimić Marinović, članica uprave Blatske razvojne agencije BLARA d.o.o. za lokalni razvoj i poslovne usluge, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinila je povredu odredbe članka 10. stavka 4. ZSSI-a.**
2. **Za povredu ZSSI-a, opisane pod točkom I. ove izreke, obveznici se izriče sankcija u iznosu od 530,00 eura.**
3. **Nalaže se obveznici Mariji Šimić Marinović da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice-52023.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Marija Šimić Marinović članica uprave Blatske razvojne agencije BLARA d.o.o. za lokalni razvoj i usluge, nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

 Obzirom imenovana obnaša dužnost članice uprave naprijed spomenutog trgovačkog društva od 02. rujna 2022. godine ima status obveznice sukladno članku 3. stavku 1. točki 40. ZSSI-a te je dužna postupati po odredbama navedenog zakona.

Uvidom u Registar obveznika, Povjerenstvo je utvrdilo da je obveznica podnijela imovinsku karticu povodom stupanja na dužnost dana 01. veljače 2023. godine, iako dužnost obnaša od 02. rujna 2022. godine, a također je utvrđeno da obveznica u zakonskom roku do 31. siječnja 2023. godine, nije podnio imovinsku karticu za 2022. godinu.

Slijedom navedenog, Povjerenstvo je dana 13. ožujka 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznicu putem obavijesti KLASA: P-520/23, URBROJ: 711-02-01/06-2024-03 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica se na navedenu Obavijest nije posebno očitovala, iako je istu uredno zaprimila dana 28. listopada 2024. godine. Dana 17. siječnja 2025. godine obveznica se, povodom poslane obavijesti da će predmet biti izložen na sjednici Povjerenstva 22. siječnja 2025. godine, obratila Povjerenstvu putem elektroničke pošte navodeći da je predala karticu za 2024. godinu i da moli pojašnjenje razloga za pokretanje postupka. Uvidom u Registar obveznika utvrđeno je da je imenovana dana 20. veljače 2024. godine podnijela imovinsku karticu za 2023. godinu, ali ne i za 2022. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obveznici koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznica Marija Šimić Marinović nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, imenovani je počinila povredu članka 10. stavka 4. ZSSI-a.

Povjerenstvo pritom ističe kako je obveznica i nadalje u obvezi podnijeti imovinsku karticu povodom godišnje obveze podnošenja za 2022. godinu te imenovanu poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5.309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obveznici za navedenu povredu izreklo novčanu sankciju u iznosu od 530,00 eura. Prilikom odmjeravanja vrste i visine sankcije Povjerenstvo je prije svega obveznici kao otegotnu okolnost uzelo u obzir činjenicu da još uvijek nije podnijela imovinsku karticu za 2022. godinu, iako je uredno zaprimila naprijed citiranu obavijest Povjerenstva upravo o toj okolnosti. Kao olakotna okolnost obveznici je uzeta u obzir činjenica da do sada protiv iste pred Povjerenstvom nisu vođeni postupci niti donesene odluke zbog povreda odredbi ZSSI-a. Slijedom svega navedenog, Povjerenstvo smatra izricanje novčane sankcije u najnižem iznosu od 530,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Marija Šimić Marinović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana